Nuut op die rak: 'n Halfdosyn vir jong feitevrate | Netwerk24
In Leon de Villiers se dun maar deksels plesierige Wetenskaap (Lapa, R135) – " 'n wollerige boek vir nuuskierige kinders wat hou van ongelooflike onbenullighede, vreemde vyte en . . . slim skape" – kan feitevrate van 11 jaar en ouer op 'n speelse, aweregse manier wonderlike vyte oor die mens, die aarde en allerlei ander dinge en diere leer. Die vrae en antwoorde is bondig maar werklik interessant, met prettige illustrasies deur Linki Brand.
Susan Martineau se Regte-egte raaisels en Regte-egte rampe (Human & Rousseau, R175 elk) is gemik op kinders van nege tot 12 jaar en dek onderskeidelik die verstommendste kopkrappers (harige monsters, vreemde vlieënde voorwerpe en veel meer) en die vreesaanjaendste natuur- en mensgemaakte rampe, elk met sy eie dossier vol feite oor wat regtig gebeur het.
Grendelkoorslyers van enige ouderdom sal kort mette maak van die ledige uurtjies met die 366 plesierige voorstelle in Fanie Viljoen se aktiwiteitsboek, Doendinge vir elke dag van die jaar (Lapa, R90). Dié idees sluit in enigiets van kunsprojekte en speletjies tot allerlei eksperimente. Elke aktiwiteit het 'n boksie om af te merk en 'n plek om die datum waarop dit voltooi is in te vul. Volgens die uitgewer is die boek ook ideaal vir onderwysers, wat dit reeds in hul gr. R-klasse kan begin gebruik.
Almal van agt tot 80 jaar wat hou van dinosourusse, sal gaande wees oor Lily Murray se Dinosourium (Protea Boekhuis, R450), 'n grootformaat-hardebandboek met pragtige illustrasies deur Chris Wormell. Dit word nie verniet beskryf as 'n "natuurwetenskapmuseum in drukvorm" nie en is 'n wonderlike geskenk vir enigeen wat meer oor die oerwêreld en sy interessante gediertes te wete wil kom.
Al weet g'n mens wanneer daar eendag weer eisteddfods gehou gaan word nie, kan laerskoolleerlinge van nege tot 12 jaar solank begin oefen met die voorstelle in Gloudine Kellerman en Jonelle du Toit se Eisteddfod-pret 2: Nóg gedigte, monoloë en samesprake vir die laerskool (Human & Rousseau, R235). Hierdie versameling van 108 oorspronklike gedigte, 24 monoloë en 20 samesprake met illustrasies deur Tumi K. Steyn volg op die baie suksesvolle eerste titel in die reeks. Louise Lachenicht se riglyne vir ouers, onderwysers en afrigters met 'n fokus op gedramatiseerde poësie sal help verseker dat elke deelnemer hul beste werk kan lewer.